### NN 135/2024 (22.11.2024.), Obvezatne upute broj P IV – postupak kandidiranja

DRŽAVNO IZBORNO POVJERENSTVO REPUBLIKE HRVATSKE

2229

Na osnovi članka 22. stavka 1. Zakona o izboru predsjednika Republike Hrvatske (»Narodne novine«, broj 22/92, 42/92, 71/97, 69/04, 99/04, 44/06, 24/11 i 128/14, dalje: Zakon) Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 21. studenoga 2024. donijelo je

OBVEZATNE UPUTE BROJ P IV

POSTUPAK KANDIDIRANJA

Predlagatelji

1. Pravo predlaganja kandidata za predsjednika Republike Hrvatske (dalje: kandidata) imaju:

– političke stranke

– birači.

Predlagatelji političke stranke

2. Pravo predlaganja kandidata imaju sve političke stranke registrirane u Republici Hrvatskoj.

Jednog kandidata može samostalno predložiti jedna politička stranka, te dvije ili više političkih stranaka.

Političke stranke predlažu kandidate na način predviđen njihovim statutom ili posebnom odlukom donesenom na temelju statuta.

Prijedlog kandidata jedne ili više političkih stranaka mora biti podržan pravovaljano prikupljenim potpisima najmanje 10.000 birača.

Svaki birač može svojim potpisom podržati samo jednog kandidata, neovisno o tome predlaže li kandidata politička stranka odnosno političke stranke ili birači.

Potpisi birača koji podržavaju kandidata političke stranke prikupljaju se na obrascu OP-2 propisanim Obvezatnim uputama P V i to u dijelu koji je određen za prikupljanje potpisa birača, u kojem osim potpisa birača moraju biti naznačeni i podaci osobe/osoba koja je/koje su prikupljale potpise na tom obrascu.

Prijedlog kandidata političke stranke potpisuje osoba koja je u registru političkih stranaka upisana kao osoba ovlaštena za zastupanje političke stranke ili od nje za to opunomoćena osoba.

Ako prijedlog kandidata zajednički predlažu dvije ili više političkih stranaka, prijedlog kandidata potpisuju osobe ovlaštene za zastupanje tih političkih stranaka ili od nje za to opunomoćena osoba ili osoba koju su političke stranke odredile međusobnim sporazumom.

Predlagatelji birači

3. Pravo predlaganja kandidata imaju birači pojedinačno ili skupno.

Prijedlog kandidata birača mora biti podržan pravovaljano prikupljenim potpisima najmanje 10.000 birača.

Svaki birač može svojim potpisom podržati samo jednog kandidata, neovisno o tome predlaže li kandidata politička stranka odnosno političke stranke ili birači.

Potpisi birača koji podržavaju kandidata birača prikupljaju se na obrascu OP-2 propisanim Obvezatnim uputama P V i to u dijelu koji je određen za prikupljanje potpisa birača, u kojem osim potpisa birača moraju biti naznačeni i podaci osobe/osoba koja je/koje su prikupljale potpise na tom obrascu.

Kandidat ujedno može biti i predlagatelj/potpisnik svoje kandidature.

Prijedlog kandidata birača potpisuje jedan od birača predlagatelja kandidata-podnositelja prijedloga kandidata.

Pasivno biračko pravo

4. Kandidat može biti hrvatski državljanin koji najkasnije zadnjeg dana roka propisanog Zakonom za predaju prijedloga kandidata navrši 18 godina.

Sadržaj prijedloga kandidata

5. U prijedlogu kandidata obvezatno se navodi ime i prezime kandidata, adresa prebivališta, datum rođenja, osobni identifikacijski broj (OIB) i spol.

U prijedlogu kandidata navode se podaci o osobi za kontakt u svezi s prijedlogom kandidata.

Osoba za kontakt u svezi s prijedlogom kandidata je osoba ovlaštena za ispravke na prijedlogu kandidata prilikom zaprimanja prijedloga kandidata odnosno osoba koju Državno izborno povjerenstvo može zatražiti dodatne podatke odnosno ispravke nakon zaprimanja prijedloga kandidata. Podaci odnosno ispravci dostavljeni odnosno izvršeni od strane osobe za kontakt u svezi s prijedlogom kandidata smatraju se pravovaljanim.

U prijedlogu kandidata navodi se adresa elektroničke pošte predlagatelja kandidata i napomena da će se dostava dopisa, odluka i ostalih akata Državnog izbornog povjerenstva te nadležnog općinskog, gradskog izbornog povjerenstva odnosno Gradskog izbornog povjerenstva Grada Zagreba, vezanih uz postupak provedbe izbora, na navedenu adresu elektroničke pošte, smatrati uredno obavljenom.

Prilozi koji se dostavljaju uz prijedlog kandidata

Uz prijedlog kandidata političke stranke odnosno političkih stranaka (obrazac OP-2) dostavljaju se:

– očitovanje o prihvaćanju kandidature za predsjednika Republike Hrvatske, ovjereno od strane općinskog suda (obrazac OP-3)

– specijalna punomoć osobe ovlaštene za podnošenje prijedloga, ako prijedlog kandidata ne potpisuje osoba ovlaštena za zastupanje političke stranke

– međusobni sporazum političkih stranaka, ako prijedlog kandidata dviju ili više političkih stranaka potpisuje osoba ovlaštena tim sporazumom

– očitovanje političke stranke da je kandidat za predsjednika Republike Hrvatske predložen u skladu s njezinim statutom ili posebnom odlukom, potpisano od osobe ovlaštene za zastupanje političke stranke i ovjereno pečatom te političke stranke (obrazac OP-4)

– obavijest o otvaranju posebnog računa za financiranje troškova izborne promidžbe (obrazac OP-5)

– preslika ugovora o otvorenom posebnom računu za financiranje troškova izborne promidžbe.

Uz prijedlog kandidata birača (obrazac OP-2) dostavljaju se:

– očitovanje o prihvaćanju kandidature za predsjednika Republike Hrvatske, ovjereno od strane općinskog suda (obrazac OP-3)

– obavijest o otvaranju posebnog računa za financiranje troškova izborne promidžbe (obrazac OP-5)

– preslika ugovora o otvorenom posebnom računu za financiranje troškova izborne promidžbe.

Prispijeće prijedloga kandidata

6. Prijedlog kandidata mora prispjeti Državnom izbornom povjerenstvu najkasnije u roku od 12 dana od dana raspisivanja izbora.

Prijedlog kandidata dostavlja se na obrascu OP-2 zajedno s propisanim prilozima, a koji obrasci su propisani Obvezatnom uputom Državnog izbornog povjerenstva broj P V.

Odustanak od prihvaćene kandidature

7. Najkasnije 48 sati nakon što je prihvaćena i objavljena lista kandidata, od kandidature može odustati:

– politička stranka odnosno dvije ili više političkih stranaka koja je odnosno koje su predložile kandidata, na način predviđen statutom stranke ili posebnom odlukom donesenom na temelju statuta,

– kandidat kojeg je predložila politička stranka uz pisanu suglasnost političke stranke i

– kandidat birača vlastoručno potpisanim očitovanjem dostavljenim osobno ili na drugi način iz kojeg se može nesporno utvrditi njegov identitet.

Pisana odluka o odustanku od prihvaćene kandidature mora prispjeti u Državno izborno povjerenstvo najkasnije 48 sati nakon što je prihvaćena i objavljena lista kandidata.

Smrt kandidata

8. Postupak za slučaj smrti kandidata propisan je člankom 18. Zakona.

Ako neki od kandidata umre u vremenu od dana objave liste kandidata pa do 48 sati prije dana izbora, politička stranka odnosno političke stranke koja/koje je/su predložila/predložile kandidata odnosno birači koji su predložili kandidata, mogu umjesto njega predložiti novog kandidata. U tom slučaju ne traže se uvjeti broja potpisa iz članka 8. Zakona.

Objava i stupanje na snagu

9. Ove Obvezatne upute objavit će se u »Narodnim novinama«, a stupaju na snagu 28. studenoga 2024.

10. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem rodu su navedeni.

Klasa: 012-02/24-01/37
 Urbroj: 507-03/05-24-6
 Zagreb, 21. studenoga 2024.

Predsjednik
 mr. sc. Radovan Dobronić, v. r.